SEAFCO มั่นใจผลประกอบการปีนี้แตะ 2 พันลบ.ตามเป้า หลังตุน Backlog กว่าพันล้าน
SEAFCO มั่นใจผลประกอบการปี 59 แตะ 2 พันลบ.ตามเป้า หลังมี Backlog มูลค่า 1.09 พันลบ. ทยอยรับรู้รายได้ในปีนี้เผยอยู่ระหว่างรอผลประมูลงานทั้งภาครัฐ-เอกชนมูลค่า 3.65 พันลบ. คาดได้รับงานไม่ต่ำกว่า 30%
2 ก.ย. 2559

นายณรงค์ ทัศนนิพันธ์ กรรมการผู้จัดการใหญ่ บริษัทซีฟโก้ จำกัด หรือ SEAFCO เปิดเผยว่า ในช่วงไตรมาส 3/59 บริษัทคาดว่าจะมีรายได้เข้ามากว่า 500 ล้านบาท และไตรมาส 4/59 อีกว่า 500 ล้านบาท จึงเชื่อว่าผลประกอบการจะเป็นไปตามเป้าหมายที่วางไว้ 2 พันล้านบาท โดยในช่วงครึ่งปีแรกที่ผ่านมาบริษัทมีรายได้แล้ว 982.40 ล้านบาท และปัจจุบันมีงานในมือ (Backlog) มูลค่า 1.09 พันล้านบาท ซึ่งจะทยอยรับรู้เข้ามาเป็นรายได้ในปีนี้เป็นส่วนใหญ่
ขณะที่แนวโน้มอัตรากำไรสุทธิปีนี้จะใกล้เคียงที่ระดับ 10% หลังครึ่งปีแรกสามารถทำได้อยู่ที่ 9.09% จากปีก่อนอยู่ที่ 8.14% เนื่องจากบริษัทสามารถบริหารจัดการต้นทุนได้ค่อนข้างดี
ทั้งนี้ บริษัทอยู่ระหว่างรอผลประมูลงานใหม่ทั้งภาครัฐและเอกชนอีกราว 50 โครงการ มูลค่า 3.65 พันล้านบาท ซึ่งจะทยอยรู้ผลการประมูลในช่วงครึ่งปีหลังปีนี้ โดยบริษัทมั่นใจว่าจะได้รับงานไม่ต่ำกว่า 30% ของมูลค่าที่ยื่นประมูล คาดว่า ณ สิ้นปีบริษัทจะมี Backlog ไม่ต่ำกว่า 1,000 ล้านบาท
นอกจากนี้ บริษัทเตรียมซื้อเครื่องจักรประเภทเครื่องเจาะเสาเข็มเพิ่ม เพื่อรองรับงานใหม่ที่มีแนวโน้มเพิ่มขึ้นอย่างต่อเนื่องตามภาพรวมเศรษฐกิจที่ค่อยๆ ฟื้นตัว ประกอบกับร่างรัฐธรรมนูญ 59 ได้ผ่านการลงประชามติแล้ว จึงเชื่อว่าภาครัฐจะสามารถเดินหน้าโครงการลงทุนต่างๆ ได้ระหว่างทำตามโรดแมพไปสู่การเลือกตั้งในระยะเวลาต่อไป ส่งผลให้ภาคเอกชนเริ่มกลับมาลงทุนมากขึ้นตามไปด้วย
ทั้งนี้ บริษัทเตรียมพร้อมเข้าประมูลงานฐานรากของโครงการรถไฟฟ้าทุกสาย ซึ่งโดยปกติแล้วงานค่าแรงของฐานรากจะอยู่ที่ราว 2 พันบาท/1 สายรถไฟฟ้า ซึ่งบริษัทหวังได้งานไม่ต่ำกว่า 1 พันล้านบาท/1 สายรถไฟฟ้า
“ในปีนี้ภาพรวมของบริษัทปรับตัวดีขึ้นอย่างต่อเนื่อง และในช่วงครึ่งปีหลังยังเชื่อว่าจะมีงานออกมาอย่างต่อเนื่อง จากการลงทุนของภาครัฐและเอกชน ที่ค่อยๆ ปรับตัวสูงขึ้น หลังมีความชัดเจนโรดแมพที่ว่าจะมีการเลือกตั้งในระยะเวลาต่อไป ทำให้อุปสงค์และอุปทานเริ่มเข้าที่ และช่วยให้การรับงานมีมาร์จิ้นที่มีความเหมาะสมขึ้น”นายณรงค์ กล่าว 